આવો ટેક્સ લાગુ પાડવા પાછળનો આશય પ્રજા બિનઆરોગ્યપ્રદ ખોરાક ખાતા અટકે એવો છે. આ સારું કહેવાય. લોકો ચરબીવાળો ખોરાક ખાય એનાથી ખરાબ કોલેસ્ટેરોલ વધે અને એનાથી હૃદય રોગની તકલીફ થાય એવો તર્ક છે. જોકે લાખો રૂપિયા ખર્ચીને ડૉકટર બનતા અને કરોડો રૂપિયા ખર્ચીને કાર્ડિયોથોરાસિક સર્જન બનતા વ્યક્તિઓ અને એમના ડૉકટર પપ્પાઓ વિષે કંઈ વિચાર્યું નથી. મેડિકલ કાઉન્સિલ અને એથિક્સની અવગણના કરીને રેડિયો પર ડાયાબિટીસ સંબંધિત જાહેરાતો આપતા હોસ્પિટલ્સ, અને એ હોસ્પિટલ્સ પર નભતા લોકો વિષે કોઈ વિચાર કર્યો નથી. યુદ્ધ જેવી પરિસ્થિતિ વખતે એરલીફ્ટ કરવા પડતા ભારતીયોમાં કેરાલાની નર્સોનું પ્રમાણ સૌથી ઊંચું હોય છે. કુવેત, લિબ્યા કે યેમેન હોય, આ હકીકત છે. ત્યારે કેરાલા જ આવા કાયદા લાવે તે આશ્ચર્યજનક ન કહેવાય?